SAM.
41.
Bimwasawasi matausina availa availa ininamsaisi paila tonamakava. E Guyau bipilasi wala matausina avai tuta bibodasi mwau. 
Guyau bikoli matausina deli biyamati si momova. Bivigaki matausina bimwasawasi osi valu, e gala wala bisilavi matausina bilosi oyumasi kasi tilaula. 
Guyau bipilasi matausina avai tuta bikatoulasi, deli biyomovi bibwainasi, e bikaitubwasi. 
Yeigu akaibiga kawagu, “Mwa Guyau! Bogwa wala lamitugaga omatam. Mapaila kunokapisaigu deli kukwatumovaigu.” 
Agu tilaula ililivalasi biga vakatutuki paila yeigu. Magisi wala bakaliga e bogwa bitotilaki ninasi. 
Matausina availa availa imaisi igisaigusi gala wala tokwamokwita. Matausina ikauwaisi biga sopa paila yeigu, e oluvi ilauwaisi ambaisa ambaisa ililivalaigusi. 
Komwaidosi matausina availa availa tokukolosi yeigu ikikasilamwaigusi wala. Oninasi ininamsaisi vavagi saina gaga paila yeigu. 
Ikaibigasi kawasi, “Katoula wala bogwa bikimati. Matauna gala tuvaila bikanilavi kabala.” 
Deli goli lubaigu tatougu, matauna adubumi mokwita, deli kama kaboma kaitala, e matauna bogwa goli eitotubulokaigu. 
Mwa Guyau! Kunokapisaigu, kuyomovaigu babwaina e bakaitubwa, e bamapuga yumasi agu tilaula. 
Matausina gala bitomgwagasi odabagu, e yeigu banikoli mwada yoku bogwa imwamwasila nanom paila yeigu. 
E yoku bukupilasaigu, paila uula avagi avaka duwosisia, e yoku bukusividulaigu taitu taitu. 
Kala yakaula Guyau, matauna mina Isireli si Yaubada! Kala yakaula matauna tuta baisa, e tuta gala biwokuva! Emeni! Emeni! 
